Kikkert

1 – Objective  2-3 – Porro prisms 4 Eyepiece  
En kikkert, som regel en håndkikkert, er et optisk instrument for å vise fjerne objekter med forstørret synsvinkel, slik at de opptrer som om de er nærmere. Kikkerten består vanligvis av to speilvendt symmetriske teleskoper, ett for hvert øye. Bildet forstørres av okularet, som er linsen nærmest øyet. De fleste kikkerter er laget for å holdes med to hender, men det finnes også kikkerter laget for å stå på trefot eller annet stativ, som for eksempel store militære kikkerter.

Kikkerter kan fås med forstørrelse fra ca. 2–20×. Forstørrelsen angir i hvilken grad avstanden til objektet man observerer fortoner seg i kikkerten i forhold til observasjon med det blotte øyet. Ser du f.eks en fugl på 200 meters avstand, vil det gjennom en kikkert med 10x forstørrelse fortone seg som om den sto 20 meter unna. Kikkerter kan fås både som monokulære (for ett øye) og binokulære (for to øyne) og som håndholdte eller brillemonterte (kikkertbriller). Felles for alle kikkerter er at de må fokuseres for den avstanden de skal brukes på. Ved bruk av kikkert kreves det at den holdes stabil, et krav som forsterkes jo høyere forstørrelse kikkerten har. Kikkerter med forstørrelse på mer enn 10× er vanskelige å bruke uten stativ.

Monokulære håndholdte kikkerter er små, lette og kompakte. De brukes vanligvis for kortvarige synsoppgaver, for eksempel til å lese skilt, bussnumre, gatenavn og lignende. De fleste monokulære kikkertene kan fokuseres ned til 20–30 cm slik at en kan se på en badevekt, en gradestokk osv. Forstørring er fra ca. 2,8–8×.

Binokulære håndholdte kikkerter brukes særlig av synshemmede som har omtrent lik synsfunksjon på begge øyne. Binokulære kikkerter kan vanligvis ikke fokuseres til avstander under to meter. Forstørring er fra ca. 8–10×.

 Bruksområder 
Kikkerter brukes primært for å se på noe på lang avstand, og brukes gjerne under jakt, på sjøen, eller av fuglekikkere. Kikkerter kan også brukes som lesehjelpemiddel og gir da lengre leseavstand enn en lupe. Fordelen med lengre leseavstand tapes imidlertid gjennom mindre synsfelt og dårligere lysstyrke. Det er derfor sjelden at kikkerter blir valgt som lesehjelpemiddel. 

 Tekniske egenskaper 
Kikkerter kan fås til forskjellige priser og kvaliteter, samt at design og byggemetoder kan variere.

Eksempler på tekniske data kan være:
 Størrelse på utgangspupill
 Dioptri for nær- og langsynthet
 Lysgjennomgang

Mens en del tekniske egenskaper kan måles i laboratorie, så kan subjektive egenskaper være vanskelig å bestemme uten å se gjennom og sammenligne med andre kikkerter samtidig.

Eksempler på brukervennlighet og subjektive data:
 Motlysegenskaper
 Bildeskarphet i midten
 Bildeskarphet i kantene
 Betjening av fokus- og diopterinnstillingene
 Utforming av eventuelle øyemuslinger
 Generell brukervennlighet
 Lommevennlighet
 Fargetone på bildet, f.eks. om fargene ser «kalde» (blålig) eller «varme» ut.

 Ulike typer kikkerter 
Det finnes ulike typer kikkerter:
 Astronomisk kikkert
 Kikkertbriller

 Se også 
 Teleskop
 Kikkertsikte
 Syn
 Synstap
 Objektiv
 Optikk

 Eksterne lenker 


Kategori:Optiske hjelpemidler

oc:Jumelles